Reţeaua de socializare arată că mesajul ar fi fost postat din Turcia, de lângă localitatea Belek.

"Ce contează dacă procurorii nu cer pedeapsa, contează ce ordine se primesc. Mulţumesc, România...", a scris Stoica, pe contul său de Facebook.

UPDATE Magistraţii vor redacta în următoarele minute cele opt mandate, după care vor fi trimise la secţiile de poliţie de care aparţin cei opt acuzaţi.

Dacă nu se vor prezenta singuri la cea mai apropiată secţie de Polţie pentru a se preda, cu aceste mandate, poliţiştii vor merge acasă la condamnaţi şi îi vor duce încătuşaţi în arestul Poliţiei Capitalei.

UPDATE Gigi Neţoiu, fost finanţator al echipelor de fotbal Dinamo şi Universitatea Craiova, a fost condamnat la trei ani şi patru luni de închisoare.

Acesta a primit 1 an de închisoare pentru evaziune fiscală, 3 ani şi 4 luni pentru înşelăciune, şi câte două pedepse de 1 an de închisoare pentru spălare de bani.

UPDATE După ce iniţial fusese condamnat la trei ani de închisoare cu suspendare, Jean Pădureanu, preşedintele onorific al Clubului Gloria Bistriţa va sta după gratii 3 ani şi 4 luni, prin decizia magistraţilor Curţii de Apel.

Instanţa l-a condamnat pe Jean Pădureanu la două pedepse de câte 3 ani şi 4 luni de închisoare pentru săvârşirea infracţiunii de înşelăciune, la 2 ani pentru spălare de bani şi la 1 an şi 6 luni pentru evaziune.

Fostul internaţional Gheorghe Popescu a fost condamnat la 3 ani, o lună şi 10 zile de închisoare.

Acesta a primit 1 an şi 4 luni pentru evaziune, la două pedepse de câte 2 ani de închisoare pentru spălare de bani. El va avea de executat pedeapsa cea mai mare la care se adaugă un spor de pedeapsă de 1 an, o lună şi 10 zile de închisoare.

La ultimul termen al dosarului, procurorii ceruseră pedeapsa cu suspendare pentru Jean Pădureanu şi Gică Popescu.

UPDATE Impresarul Ioan Becali a fost condamnat la 6 ani şi 4 luni de închisoare cu executare. Acesta fusese condamnat iniţial la 8 ani de închisoare.

Ioan Becali a primit 2 ani şi 6 luni pentru înşelăciune, 2 ani şi 6 luni pentru evaziune, 3 ani şi 6 luni pentru spălare de bani şi 3 ani şi 6 luni pentru spălare de bani. Acesta va avea de ispăşit pedeapsa cea mai mare, respectiv 3 ani şi şase luni de închisoare, la care se adaugă un spor de 2 ani şi 10 luni de închisoare.

Fratele său, Victor Becali a fost condamnat la patru ani şi opt luni de închisoare cu executare (iniţial 7 ani). Aceasta a primit 2 ani pentru evaziune fiscală, 3 ani pentru spălare de bani, 3 ani pentru spălare de bani. Aceasta va executa pedeapsa cea mai mare, 3 ani de închisoare, căreia i se adaugă un spor de pedeapsă de 1 an şi 8 luni.

UPDATE Fostul patron al echipei de fotbal Rapid, şi fost vicepremier al României din partea PC, Gheorghe Copos a fost condamnat la 3 ani şi opt luni de închisoare cu executare.

Acesta a fost condamnat de magistraţi la 2 ani, respectiv 3 ani de închisoare pentru evaziune fiscală. El va avea de ispăşit pedeapsa cea mai mare, cea de 3 ani, la care se adaugă un spor de pedeapsă de 8 luni.

Cu toate că ştia că i s-au prescris faptele, managerul general FC Steaua Bucureşti, Mihai Stoica, a fost condamnat la trei ani şi şase luni cu executare. Instanţa inferioară îl condamnase pe Stoica la 4 ani.

Magistraţii Curţii de Apel au decis să-l condamne pe Mihai Stoica la 3 ani şi 6 luni de închisoare pentru înşelăciune după ce au decis să schimbe încadrarea juridică în ceea ce-l priveşte. Astfel, dacă iniţial Stoica a fost acuzat de înşelăciune, ulterior, după intrarea în vigoare a noului Cod Penal a fost acuzat de înşelăciune cu consecinţe deosebit de grave. Pedeapsă care nu s-a prescris.

„Astfel, deşi pentru unele fapte precum înşelăciunea sau evaziunea fiscală instanţa a constatat încetarea procesului penal, judecătorii au decis condamnarea la închisoare pentru formele lor agravate”, se arată în minuta instanţei.

De altfel, şi pentru Cristian Borcea s-a schimbat una dintre încadrările juridice din spălare de bani în spălare de bani în formă continuată. De aceea, fostul acţionar şi preşedinte executiv al Clubului Dinamo, a fost condamnat la 6 ani şi 4 luni de închisoare cu executare. Iniţial acesta primise 7 ani de închisoare.

Magistraţii l-au condamnat pe Cristi Borcea la două pedepse de câte 2 ani şi 6 luni pentru înşelăciune, la 2 ani pentru evaziune, la 3 ani pentru spălare de bani şi la alţi trei ani pentru spălare de bani. Instanţa a stabilit ca acesta să execute pedeapsa cea mai mare, respectiv trei ani de închisoare, căruia i se adaugă un spor de pedeapsa de 3 ani şi 4 luni.

Cei opt: şi după gratii, şi cu banii luaţi

Dumitru Dragomir , fost preşedinte LPF susţine că decizia Curţii de Apel a surprins pe toată lumea. „ A întristat mulţi oameni de fotbal. Printre cei mâhniţi de condamnările cu executare primite de toţi cei acuzaţi în acest dosar mă aflu şi eu. Am colaborat profesional cu marea majoritate a celor care vor merge după gratii şi pot să vă spun cu cea mai sinceră convingere că ei au făcut mai mult bine fotbalului, decât rău. Cu Jean Pădreanu mă ştiu de-o viaţă şi ceea ce a clădit la Bistriţa, cu unele erori pe care şi el le-a recunoscut, nu va mai putea face altcineva. Copos a făcut din Rapid o echipă europeană, cu mari investiţii personale. Cristi Borcea şi Mihai Stoica au făcut performanţă la Dinamo, respectiv Galaţi, Steaua şi Urziceni. Uitaţi-vă ce au ajuns Dinamo şi Urziceniul fără ei, deci au fost oameni competenţi. Şi Gigi Neţoiu a făcut treabă bună pe unde a fost. E păcat că un mare sportiv, Gică Popescu, are parte de un asemenea verdict. Chiar dacă au mai fost disensiuni între noi doi, regret condamnarea lui cu executare. Îmi pare rău şi de fraţii Becali, care au adus în ţară bani din care cluburile au trăit ani buni. Le urez sănătate şi forţa de a trece peste această decizie şocantă şi sper ca apelul lor să se soluţioneze favorabil “.

La ultimul termen al procesului, procurorul anticorupţie a cerut ca instanţa de apel să aplice aceleaşi pedepse date iniţial pentru cei inculpaţi în acest dosar, cu excepţia lui Mihai Stoica pentru care toate faptele s-au prescris.

Totodată, procurorul a cerut pedepse cu suspendare pentru Jean Pădureanu şi Gigă Popescu. În noiembrie 2012, Curtea de Apel Bucureşti a dispus în acest dosar pedepse cu închisoarea, cu executare sau cu suspendare, de la trei la opt ani. Ioan Becali a fost condamnat atunci la opt ani de închisoare cu executare, Victor Becali şi Cristi Borcea au primit câte şapte ani de închisoare cu executare, George Copos - cinci ani de închisoare cu executare, Mihai Stoica - patru ani cu executare, iar Jean Pădureanu, Gheorghe Popescu şi Gigi Neţoiu - câte trei ani de închisoare cu suspendare. „Sunt nevinovat şi nu am săvârşit niciuna din faptele de care sunt acuzat”, aşa şi-a început Victor Becali declaraţia în faţa judecătorilor Curţii de Apel Bucureşti la ultimul termen al procesului. De asemenea, acesta a precizat că nu a fost niciodată în Gibraltar, nu a avut şi nici nu are un un cont acolo. Acelaşi lucru este valabil şi pentru Luxemburg şi Insulele Virgine. Întrebat de procuror dacă a primit într-un cont 653.000 de dolari, sumă de bani provenită din Insulele Virgine, Victor Becali a răspuns că „da, acei bani au venit în contul meu de la colaborări anterioare ale lui Ioan Becali care şi-a deschis un cont în ţară mult mai târziu”. La finalul declaraţiei date de Victor Becali, preşedintele completului i-a întrebat pe cei implicaţi în dosar dacă ar fi de acord să muncescă în folosul comunităţii. „Judecător: Dacă veţi fi găsit vinovat, vă daţi acordul de a presta muncă în folosul comunităţii? Neremunerată domnule Becali! Deci? Victor Becali: Da! Dar eu sunt nevinovat. Judecător: Domnilor, o să vă întreb pe rând. Să continuăm cu domnul Copos George Copos: Neremunerată? (râde) ... Deşi nu pot fizic, da! Ioan Becali: Eu fac de mult chestia asta. Judecător: Unde? Ioan Becali: Am deszăpezit Calea Floreasca alături de deţinuţi. Judecători: Atunci veniţi şi în Rahova să deszăpeziţi! Ioan Becali: Da. De acord. Sigur că da! Cristi Borcea: Da. Sigur că da! Judecător: Ştiţi? Mai e nevoie de măturători şi alte asemenea. Avem deja o listă. Dacă veţi fi găsiţi vinovaţi, binenţeles. (ironic) Mihai Stoica: Bineînţeles că da, sunt de acord! Gică Popescu: Da! Gheorghe Neţoiu: Da!”

Fostul impresar Ioan Becali a declarat, înainte de a intra în sală de judecată, că pentru el nu contează prescripţia faptelor, ci nevinovăţia sa, pe care o va dovedi.

Întrebat dacă apărătorii săi vor cere continuarea procesului penal, Ioan Becali a răspuns: „Nu ştiu de ce mă întrebaţi chestiile astea, nu contează prescripţie, neprescripţie. Contează nevinovăţia mea şi asta o voi dovedi”, a spus Becali.

De asemenea, fostul patron al FC Rapid George Copos a declarat că apărătorii săi vor solicita instanţei continuarea procesului penal, el nefiind interesat de prescripţia faptelor.

„Pe mine nu mă interesează prescripţia. Am stat mult de vorbă cu avocaţii şi vom cere continuarea procesului penal pentru că ştim că nu am săvârşit nicio faptă care ne priveşte pe noi, cei de la Rapid, legată de transferurile lui Cristian Dulca şi Florin Bratu. Vom cere continuarea procesului pentru că sunt nevinovat. Am foarte mare încredere în completul de judecată şi sper să terminăm odată. Dar şapte ani de zile presa a făcut o presiune fantastică şi asupra noastră şi asupra justiţiei, ceea ce nu este corect. Am probat cu documente contabile că nu avem nicio vină şi că s-a făcut o omisiune la Parchet. Nu sunt supărat pentru asta, se întâmplă în viaţa asta, dar este neplăcut. Cei de la Înalta Curte au fost corecţi”, a declarat Copos, la sosirea la Curtea de Apel.